**Del dohodnine kot donacija za šolski sklad Osnovne šole Litija**

Spoštovani starši,

spoštovane sodelavke, sodelavci,

vabimo vas, da **0,3 % vaše dohodnine**, ki bi jo sicer pustili v državnem proračunu, namenite **šolskemu skladu Osnovne šole Litija**, ki je na podlagi Zakona o organizaciji in financiranju
vzgoje in izobraževanja in izvedenih aktivnosti v preteklem šolskem letu (sprejem Sklepa o ustanovitvi šolskega sklada Osnovne šole Litija in Pravil o delovanju sklada) uvrščen na
seznam upravičencev za namenitev dela dohodnine za donacije za leto 2024.

Zaradi donacij, namenjenih od dohodnine, davčne zavezanke in zavezanci ne boste plačali večje dohodnine. Znesek je namreč prispevek, ki ga država od davka na dohodek namenja za organizacije splošno koristnega namena, kar od letos naša šola in šolski sklad sta. Do konca tekočega leta (31. 12. 2024) se lahko odločite, komu in v kakšnem deležu boste prispevali del vaše dohodnine za tekoče leto in o tem obvestite davčno upravo.

Iz šolskega sklada se financirajo dejavnosti, ki niso sestavina rednega izobraževalnega programa, oziroma se ne financirajo iz javnih sredstev, kar je denimo solidarnostna pomoč družinam, nakup nadstandardne opreme, zviševanje standarda pouka in podobno. Sredstva iz šolskega sklada se na Osnovni šoli Litija večinsko namenijo za udeležbo učencev iz socialno manj vzpodbudnih okolij na dejavnostih, ki so povezane z izvajanjem javno veljavnega programa, vendar se ne financirajo v celoti iz javnih sredstev, in se na ta način zagotavljajo enake možnosti. Prav tem solidarnostnim pomočem otrokom in družinam naše šole je v preteklem letu šolski sklad Osnovne šole Litija namenil vsa zaprošena in odobrena sredstva.

V primeru, da se za donacijo odločite, smo za vas dopolnili obrazec FURS-a (''Zahteva za namenitev dela dohodnine za donacije'') z že vnesenimi podatki upravičenca – imenom šolskega sklada ter davčno številko.

Davčni zavezanci lahko posameznemu upravičencu namenite od 0,1 % do 1,0 % dohodnine, seštevek vseh pa ne more presegati 1,0 % (en procent) dohodnine (npr. našemu šolskemu skladu 0,3 %, skladu Vrtca 0,3 %, Gasilskemu društvu 0,4 %, kar skupno znese 1 %).

**Šolskemu skladu Osnovne šole Litija lahko namenite največ 0,3 % vam odmerjene dohodnine, za kar se toplo priporočamo in se vam že v naprej iskreno zahvaljujemo. Tako lahko skupno pripomoremo, da je v ponujenih nadstandardnih programih (šole v naravi, posebni dnevi dejavnosti, ekskurzije, obiski gledaliških predstav, kina, muzejev, zagotavljanje šolskega kosila,...) socialno ekonomski status otrok na naši šoli izenačen.**

**Kako šolskemu skladu Osnovne šola Litija namenite del dohodnine? Imate dve možnosti:**

1. Izpolnite **obrazec** s svojimi podatki, v zahtevek pripišite delež (predlagamo 0,3 %) dohodnine, ki ga namenjate šolskemu skladu Osnovne šole Litija, obrazec natisnite in podpisanega odnesite ali pošljite na pristojni davčni urad. Obrazec lahko prinesete v tajništvo šole in ga bo davčnemu uradu posredovala šola.

2.Preko sistema e-Davki:
<https://edavki.durs.si/EdavkiPortal/openportal/CommonPages/Opdynp/PageD.aspx?category=namenitev_dela_dohodnine_fo>

Vlogo lahko oddate kadarkoli, a če želite, da se prejemnika dela dohodnine za donacije upošteva že za letošnjo dohodnino, je potrebno vlogo oddati pravočasno, najkasneje do konca leta 2024, saj davčni urad upošteva veljavne zahteve, s katerimi razpolaga na dan 31. 12. 2024.
Veseli bomo, če boste k odstopu dohodnine povabili tudi sorodnike in prijatelje. Če si obrazca ne morete stiskati, ga lahko dobite v tajništvu šole.

Vsem, ki boste namenili del dohodnine šolskemu skladu Osnovne šole Litija, se najlepše zahvaljujemo.

 Peter Strle ravnatelj